Il-bażi tal-evidenza biex issostni l-inizjattiva tinkludi:

·Studju ta’ esplorazzjoni li jappoġġa d-Dokument ta’ Ħidma tal-Persunal intitolat “Filling in the knowledge gaps and identifying strengths and challenges in the effectiveness of the EU Member States’ minimum income schemes”. L-għan tal-istudju kien li: (i) jiġbor data dwar l-introjtu minimu nazzjonali madwar l-Unjoni; (ii) jidentifika l-aspetti pożittivi u l-isfidi tal-effettività tal-introjtu minimu; u (iii) jivvaluta l-impatti ta’ miżuri differenti mmirati lejn it-titjib tal-effettività tagħhom, inkluż l-attivazzjoni u l-aċċess għas-servizzi.

·L-immudellar tal-impatti ta’ alternattivi ta’ politika magħżulin fl-għoti ta’ appoġġ adegwat għall-introjtu mwettaq miċ-Ċentru Konġunt tar-Riċerka.

·Qafas ta’ parametraġġ referenzjarju dwar l-introjtu minimu miftiehem fil-Kumitat tal-Protezzjoni Soċjali li identifika tliet lievi ta’ politika li x’aktarx jaffettwaw il-prestazzjoni tal-introjtu minimu: (i) l-adegwatezza tal-benefiċċji, (ii) ir-regoli tal-eliġibbiltà u l-użu tal-benefiċċji, u (iii) l-miżuri ta’ attivazzjoni u l-aċċess għas-servizzi. Il-qafas identifika selezzjoni ta’ indikaturi tal-eżitu, tal-prestazzjoni u tal-lievi ta’ politika, inkluż indikatur doppju għall-adegwatezza tal-appoġġ monetarju għall-introjtu: (i) bħala sehem mis-soll nazzjonali tar-riskju ta’ faqar fl-Istat Membru konċernat; u (ii) bħala sehem mill-introjtu ta’ ħaddiem b’paga baxxa, definit bħala persuna li taqla’ 50 % tal-paga medja.

·Fuq il-bażi tal-qafas ta’parametraġġ referenzjarju, ir-rapport konġunt tal-Kumitat tal-Protezzjoni Soċjali u tal-Kummissjoni jipprovdi ħarsa ġenerali lejn is-sitwazzjoni attwali dwar l-introjtu minimu.

·Il-Monitoraġġ tal-Prestazzjoni tal-Protezzjoni Soċjali (MPPS), li jidentifika x-xejriet soċjali ewlenin annwali li għandhom jiġu osservati madwar l-Unjoni u l-isfidi soċjali ewlenin u l-eżiti soċjali tajbin fi ħdan l-Istati Membri individwali.

•Valutazzjoni tal-impatt

L-istrument propost – Rakkomandazzjoni tal-Kunsill – jagħti lill-Istati Membri biżżejjed flessibbiltà sabiex jiddeterminaw kif l-aħjar jintlaħqu l-objettivi ta’ din l-inizjattiva, filwaqt li jitqiesu ċ-ċirkostanzi nazzjonali, reġjonali jew lokali. Peress li l-impatt potenzjali jiddependi fuq azzjonijiet konkreti meħudin mill-Istati Membri, valutazzjoni tal-impatt sħiħa ma tistax tivvaluta bis-sħiħ l-impatt mistenni qabel ma jsiru l-għażliet ta’ implimentazzjoni mill-Istati Membri.

Id-Dokument ta’ Ħidma tal-Persunal li jakkumpanjah jinkludi ħarsa ġenerali lejn l-aktar sfidi importanti fir-rigward tal-prestazzjoni tal-introjtu minimu. Jinkludi wkoll analiżi tal-impatt tar-riformi ta’ politika possibbli fuq it-tnaqqis tal-faqar.

•Idoneità regolatorja u simplifikazzjoni

Mhux applikabbli.

•Drittijiet fundamentali

Il-proposta tikkontribwixxi għas-salvagwardja tad-dritt għal ħajja dinjituża (l-Artikolu 1 tal-Karta tad-Drittijiet Fundamentali tal-Unjoni Ewropea, il-“Karta”), għall-benefiċċji tas-sigurtà soċjali u għas-servizzi soċjali, għall-assistenza soċjali u għall-akkomodazzjoni u għall-eżistenza diċenti ta’ dawk li ma għandhomx biżżejjed riżorsi (l-Artikolu 34 tal-Karta).

4.IMPLIKAZZJONIJIET BAĠITARJI

Mhux applikabbli.

5.ELEMENTI OĦRA

•Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

L-Istati Membri se jirrapportaw regolarment lill-Kummissjoni dwar il-progress fl-implimentazzjoni ta’ din ir-Rakkomandazzjoni. Ir-Rakkomandazzjoni tistabbilixxi wkoll perjodu għal implimentazzjoni progressiva, sal-aħħar tal-2030, tad-dispożizzjoni rilevanti għall-adegwatezza tal-appoġġ għall-introjtu. Ir-rapporti dwar il-progress għandhom jiġu diskussi fi ħdan il-Kumitat tal-Protezzjoni Soċjali, f’kooperazzjoni mill-qrib mal-Kumitat tal-Impjiegi u man-network ta’ Servizzi Pubbliċi tal-Impjiegi fir-rigward tal-aċċess għal swieq tax-xogħol inklużivi.

Fuq il-bażi tar-rapporti dwar il-progress nazzjonali, se jitfasslu rapporti konġunti regolari tal-Kumitat tal-Protezzjoni Soċjali u tal-Kummissjoni fil-livell tal-Unjoni. Il-Kummissjoni se timmonitorja regolarment ukoll l-implimentazzjoni tar-Rakkomandazzjoni fil-kuntest tas-Semestru Ewropew u toħroġ rakkomandazzjonijiet speċifiċi għall-pajjiżi, kif xieraq.

Il-Kummissjoni għandha wkoll l-għan li taħdem flimkien mal-Kumitat tal-Protezzjoni Soċjali sabiex tiżviluppa aktar il-qafas ta’ parametraġġ referenzjarju dwar l-iskemi ta’ introjtu minimu biex issostni l-monitoraġġ ta’ din ir-Rakkomandazzjoni u sabiex ittejjeb id-disponibbiltà u l-komparabbiltà tal-indikaturi rilevanti.